A Muzulmán Vallás Francia Tanácsa anyagi hozzájárulásra szólította fel a francia muszlimokat a Notre-Dame újjáépítésének érdekében

A tanács továbbá együttérzéséről biztosította a keresztényeket.

Együttérzésük kifejezésére és a Notre-Dame-székesegyház újjáépítését segítő pénzügyi hozzájárulásra szólította fel a franciaországi muszlimokat a Muzulmán Vallás Francia Tanácsa (CFCM) és a lyoni mecset vezetője kedden – írja az MTI.

A CFCM közleményében mélységes szomorúságának adott hangot, és testvéri együttérzéséről biztosította a keresztényeket egy nappal azután, hogy lángra kapott a Notre-Dame.

A katedrális "a kereszténység jelképe, a katolikus vallás szent helye, Párizs ékköve, Franciaország történelmének szíve és a világörökség része" - emlékeztetett a tanács.

A Rhone Mecsetjeinek Tanácsát vezető Kamel Kabtane hangsúlyozta, hogy a térség muszlimjait megrendítette a szerencsétlenség.

Megmenekülhet a nyugati világ egyik szimbóluma, a Notre Dame: emberfeletti munkát végeztek a tűzoltók Sikerült megmenteni a párizsi Notre Dame székesegyház szerkezetét és tornyait a teljes pusztulástól - közölte hétfőn késő este a francia tűzoltóság egyik vezetője.

"A párizsi Notre-Dame több mint vallási központ, országunk lelke" - mutatott rá. "Ez az a hely, ahol a franciák összegyűltek, hogy megünnepeljék történelmük legboldogabb pillanatait" - tette hozzá.

Ahmed at-Tajjeb, az egyiptomi al-Azhar egyetem és mecset nagyimámja is mély szomorúságának adott hangot.

"Együtt érzünk franciaországi testvéreinkkel" - állt az al-Azhar hivatalos közleményében.

Hétfő este őszinte sajnálatát fejezte ki a tűzvész miatt Abdel-Fattáh esz-Szíszi egyiptomi elnök is, aki mikroblog-bejegyzésében a Notre-Dame-ot az emberiség egyetemes kulturális öröksége részének nevezte.

Korábban a Mazsihisz is jelezte, hogy gyűjtést indítanak a székesegyház újjáépítésére.